UDHËZIM
Nr. 21, datë 22.6.2018

PËR DISA SHTESA NË UDHËZIMIN NR. 31, DATË 26.12.2013, “PËR EMETIMIN NGA QEVERIA E REPUBLIKËS SË SHQIPËRISË, TË OBLIGACIONEVE NË FORMË REGJISTRIMI”

Në mbështetje të nenit 102, pika 4, të Kushtetutës dhe të neneve 5 dhe 20, të ligjit nr. 9665, datë 18.12.2006, “Për huamarrjen shtetërore, borxhin shtetëror dhe garancitë shtetërore të huas në Republikën e Shqipërisë”, të ndryshuar, ministri i Financave dhe Ekonomisë,

UDHËZON:

Në udhëzimin nr. 31, datë 26.12.2013, “Për emetimin nga qeveria e Republikës së Shqipërisë të obligacioneve në formë regjistrimi”, bëhen disa shtesa si më poshtë:

Neni 1

Në nenin 1 pas fjalëve “në formë regjistrimi” shtohen fjalët “dhe të obligacioneve referencë (benchmark) ...”.

Neni 2

Pas nenit 1, shtohet neni 1/1 me këtë përmbajtje:

“Neni 1/1
Përkufizime

1. Obligacionet në formë regjistrimi janë titujt shtetërorë me afat maturimi më të madh se një vit, të cilat emetohen dhe garantohen nga qeveria e Republikës së Shqipërisë. 
2. Obligacionet referencë (benchmark) janë obligacionet në formë regjistrimi, të përzgjedhur të Republikës së Shqipërisë, me afat maturimi më të madh se një vit, të cilat emetohen dhe garantohen nga qeveria e Republikës së Shqipërisë. Karakteristikat e obligacioneve referencë përcaktohen në njoftimet respektive të Ministrisë së Financave dhe Ekonomisë.
3. Zhvilluesi i Tregut është institucioni financiar, i cili është palë e marrëveshjes ndërmjet Zhvilluesit të Tregut (Market Maker) dhe MFE-së.
4. Komiteti i Zhvilluesve të Tregut (KZHT) është organi i themeluar nga MFE-ja dhe Zhvilluesit e Tregut.”.

Neni 3

Pas pikës 4, të nenit 3, shtohet pika 5 me këtë përmbajtje:
“5. Ministri përgjegjës për financat, në përputhje me nenin 20, të ligjit nr. 9665, datë 18.12.2006, “Për huamarrjen shtetërore, borxhin shtetëror dhe garancitë shtetërore të huas në Republikën e Shqipërisë”, të ndryshuar, ka të drejtë të nënshkruajë marrëveshje dypalëshe me zhvilluesit e tregut, të përzgjedhur mbi bazën e shprehjes së interesit nga ana e tyre, për emetimin e obligacioneve referencë (benchmark) në tregun primar dhe kryerjen e transaksioneve me obligacionet referencë (benchmark) të Republikës së Shqipërisë, në tregun sekondar.”.


Neni 4

Pas nenit 9, shtohen nenet 9/1, 9/2 dhe 9/3, përkatësisht me përmbajtjen si më poshtë:

“Neni 9/1
Pjesëmarrja në ankandet e obligacioneve referencë (benchmark) nga zhvilluesit e tregut

1. Vetëm zhvilluesve të tregut u lejohet të marrin pjesë dhe të paraqesin kërkesa në ankandin për obligacionet referencë (benchmark). 
2. Zhvilluesi i Tregut ka të drejtën ekskluzive të marrë pjesë në ankandet e blerjes mbrapsht dhe ankandet e shkëmbimit në lidhje me obligacionet referencë (benchmark).
3. Zhvilluesit e Tregut mund të vendosin kërkesa për llogari të tyre apo klientëve. Të gjithë ofertuesit e tjerë paraqiten nëpërmjet zhvilluesve të tregut. Nuk ka kufizime mbi numrin e kërkesave të paraqitura nga zhvilluesit e tregut.
4. Shuma maksimale e alokuar nga një zhvillues i tregut për llogari të vet nuk mund të jetë më e madhe se 40% e ofertës së shpallur. 
5. Zhvilluesit e tregut janë të detyruar t’i paraqesin porositë e klientëve në ankand me një tarifë jo më të madhe se 0,7% e vlerës nominale të porosisë së klientit.

Neni 9/2
Mekanizmi i ofrimit

1. Ankandi i obligacioneve referencë (benchmark) zhvillohet si ankand me shumë çmime. 
2. Obligacionet referencë (benchmark) do t’i ofrohen tregut nëpërmjet ankandeve me kërkesa konkurruese dhe jokonkurruese (oferta fillestare dhe rihapje) të organizuara nga MFE-ja nëpërmjet Bankës së Shqipërisë.
3. Ankandet e obligacioneve referencë do të zhvillohen sipas një plani vjetor të huamarrjes (kalendari i emetimeve të titujve qeveritarë). Në këtë kalendar, përcaktohet frekuenca e zhvillimit të ankandeve, datat dhe shumat indikative të emetimit sipas afateve të maturimit të obligacioneve referencë (benchmark).

Neni 9/3
Rregullat e ankandit për obligacionet referencë (benchmark)

1. Shpallja e të dhënave të ankandit (ISIN, shuma) do të bëhet 1 javë kalendarike përpara ankandit. Konfigurimi i të dhënave të ankandit në sistemin AFISaR do të jetë i hapur për marrjen e porosive dy ditë pune përpara ankandit.
2. Ankandi konkurrues zhvillohet nga ora 9:00 deri në orën 10:00. Orari i pranimit të kërkesave për pjesëmarrje në ankand përcaktohet në njoftimin e Ministrisë.
3. Gjatë procedurës së pranimit të kërkesave, MFE-ja mund të devijojë nga oferta e shpallur me maksimumin +/-15%. Devijimi duhet të mbështetet në cilësinë e kërkesave, jo në nivelet e yield-eve: pra yield-i maksimal i pranuar duhet të jetë kufiri i fundit në shpërndarjen normale të serisë së yield-eve të kërkuara.
4. Gjatë ankandit konkurrues mund të paraqiten edhe kërkesa jokonkurruese. Çdo zhvillues i tregut që merr pjesë në ankandin konkurrues ka të drejtë të blejë 50 milionë lekë me kërkesë jokonkurruese, duke përfituar yield-in mesatar të ponderuar të kërkesave të pranuara në ankand.”.

Neni 5

Pas pikës 3, të nenit 18, shtohet pika 4 me këtë përmbajtje:
“4. Zotëruesve të obligacioneve referencë (benchmark) në momentin e pagesës së kuponit u mbahet tatimi mbi të ardhurat nga shuma e interesit efektiv të përfituar nga investimi. Në ankandet e rihapjes pjesëmarrësit tatohen mbi interesin efektiv dhe jo mbi atë nominal.”. 

Neni 6

Ky udhëzim hyn në fuqi pas botimit në Fletoren Zyrtare. 

MINISTRI I FINANCAVE 
DHE EKONOMISË
Arben Ahmetaj 

